Алаг шунгаач

Алаг шунгаач (Bucephala clangula) нь Нугасныхан овгийн дундаж хэмжээний шувуу юм.

 Гадаад төрх 
Нас бие гүйцсэн эрэгчин нь 45-52 см, 888-1400 гр жинтэй, эмэгчин нь 40–50 см ба  500-1182 гр жинтэй болно. Тэд алтан шар өнгийн нүдтэй. Эрэгчин шунгаач ногоон солонготой хардуу толгой, нүдийг тойрсон дугуй цагаантай, нуруу нь харавтар, хүзүү, гэдэс нь цагаан юм. Эмэгчин шунгаач бор толгой, саарал биетэй. Тэдний хөл нь улбар шар байна.

Алаг шунгаач Канад, АНУ, Скандинав болон Оросын хойд хэсгээр, гол нууранд амьдарна. Модны нүх, хонхорт үүр засдаг. Шотландад тэдэнд үүр бэлдэж өгөх нь их бөгөөд үүнээс үүдэн аажмаар тоо толгой нь сэргэж байгаа аж. Мөн Их Британий нууранд энэ шувуу нь түгээмэл таарна. Тэнд мөн энэхүү шувууны тоо толгойг өсгөх, жилийн турш нутаглан амьдруулах зорилгоор үүр байршуулан бэлдэх ажиллагаа явагддаг.

Алаг шунгаач 43.3х59.3 мм хэмжээтэй, 64 гр жинтэй өндөг гаргана. Эмэгчин нь ганцаар өндгөө дарах ба 28-32 хоног зарцуулна. Дэгдээхэй нь бусад эмэгчин шунгаач болон Буурал шунгуур зэрэг шувуунд алуулах нь их ажээ. Тэд нисэж суртал 55-65 хоног болдог байна.

Энэ шувуу нь усан доор шумбаж сэлэн хоол тэжээл олж иддэг. Жилийн турш идэх зүйлийн 32% нь хавч хэлбэртэн, 28% нь усны шавьж, 10% нь нялцгай биетэн байдаг аж. Мөн загас, өндөг зэрэг нь чухал тэжээл болно. Үүний эсрэг тэд янз бүрийн махчин шувууд, харцага, шар шувуу, бүргэд, эмэгчин болон дэгдээхэй нь баавгай , үен, усны булга , илбэнх зэрэг амьтдын хоол болдог.

 Гадаад холбоос 

 Cornell Lab of Ornithology: Common Goldeneye
 USGS Patuxent Bird Identification InfoCenter: Common Goldeneye
 photograph of adult
 photograph of courtship display
 South Dakota Birds and Birding: Common Goldeneye Information and Photos
 eNature.com: Common Goldeneye
 Common Goldeneye videos, photos & sounds on the Internet Bird Collection
 Common Goldeneye wildlife photos and voice

Ангилал:Тэнгисийн нугас ба бохио
Ангилал:Монгол орны шувууд